行視武夷精舍作
作者：朱熹
朝代：宋

paragraphs: 神山九折溪，沿泝此中半。
水深波浪闊，浮綠春渙渙。
上有蒼石屏，百仞聳雄觀。
嶄巖露垠堮，突兀倚霄漢。
淺麓下縈迴，深林久叢灌。
胡然閟千載，逮此開一旦。
我乘新村船，輟棹青草岸。
榛莽喜誅鉏，面勢窮考按。
居然一環堵，妙處豈輪奐。
左右矗奇峯，躊躇極佳玩。
是時芳節闌，紅綠紛有爛。
好鳥時一鳴，王孫遠相喚。
暫遊意已愜，獨往身猶絆。
珍重舍瑟人，重來足幽伴。